**Мероприяти**

**Сина-оьздангаллийца кхетош-кхиор**

**Урд оху – х1у тосу де!**



**Кечйинарг**

**юкъараллин хьехархо**

**Шапаева Н.Х.**

**март 2022 шо.**

**1алашо:** дайн г1иллакхаш, ламасташ. 1адаташ берашна довзийтар; сина-оьздангаллийца бераш кхетош-кхиор; нохчийн къоман культура йовзийтар.

Де дика хилила шун лераме хьеший, белхан накъостий, сан хьоме, хаза бераш!

Таханалера вай цхьаьнакхетар лерина ду вайн дайн оьзда г1иллакхаш, ламасташ, 1адаташ диц ца далийта, довзийта, карладаха. Ширачу замане юха даха йиш яцахь а, вайн йиш хир ю оцу хенахь юкъараллехь, 1ер-дахарехь лелийна дерг д1агайта, жимачу чкъурана масаллийна. Массо а керла долу х1ума иза, дика дицдина хьалхалера х1ума ду. Делахь а, вай уьш диц дийр дац, мелхо а карладохуш, хаздеш, марздеш, даздеш лелор ду, Даламукълахь!

Юха а шеро го тесна д1адели шийла 1а, т1екхечи хаза б1аьсте. 1аьно шелдина, г1орийна лаьттина 1алам бовхачу малхе сатесна ду. Массо а ораматаш з1ийдигаш таса лаам болуш кечамаш беш ю. Адамаш а, 1ай наггахь бен арахь дог1уш - доьдуш гуш доцуш хилла долу, шелонах къаьхкина, х1инца б1аьстена бовхачу малхах самукъа дуьйлуш, шайн керташкахь, бошмашкахь дезараш деш гуш хуьлу. Шийлачу махка 1а даккха д1адахана олхазарш а ду ц1а оьхуш. Олхазарш а, дийнаташ а ду, адамаш санна б1аьстенах даккхийдеш.

Тахана лоьмар 17 йолуш «Жемчужина» ц1е йолчу берийн бешахь д1ахьур ду, хьалха-заманахь лелийна ламаст «Урд оху – х1у тосу де!». 1а - б1аьсте къаьстина ши к1ира даьлча билгала доккхуш де хилла иза – гуота ахаран, х1у тасаран де. Юьртахь г1иллакх - оьздангаллийца лоруш волчу къаночуьнга йолайойтуш хилла гуота аха. Иштта х1у тосуш ерг а хилла къастош - боккхачу, оьздачу доьзалан, х1усаман нана, ц1арна а ц1е яхана дика зуда хилла билгала йоккхуш ерг. Юрт а гулйой цхьа барт болуш жима - воккха, бераш а гуллой цхьа хаза той х1оттош д1ахьуш хилла гуота ахаран де. Хаза самукъане, байташ, иллеш, къанойн хьехамаш, хьехаме аларш, берийн ловзарш хуьлуш хилла оцу тойнехь. Хьовсийша бераш, вай долчу хьошалг1а кхайкхина вайна массарна дукхавезаш, лоруш волу Дада ву, иштта Дадина г1о деш вайн дезчу дийнахь, тойнехь дакъалаца еана вайга Баба а ю. Хаза бина кечамаш а бу: гуота а, х1у а ду кечдина. Бабас кхе оьллина боккха, юьртан буька яй а бу, кхехкаш кхункхаш а ду. Вай х1инца дош Дадега, Бабега лур ду.

*Дада вист хуьлу, т1аккха «Бисмиллийца» болх д1аболор бу цара. Гуота охуш гойту Дадас.*

**Дада:**

Гуота, сан урд ахь ахалахь к1орга,

Дазделла и латта даккхалахь ахь самса,

Ас т1аккха беза баккхарца мекха,

Семсачу лаьтта т1е тосур ду х1у.

*Т1аккха Бабас х1у тосу:*

**Баба:**

Ялта, ялта, хьекъалахь,

Тойна даа кхиалахь,

Кхуьуш лекха далалахь,

Кхиъча, диссал хилалахь.

**Кхиорхо:** Бераш, урд а аьхна, х1у а теси вай. Д1адийначу лаьттан доладахь, хьекъар ду ялта. Амма вай хеса д1атасахь, г1овттур ю яраш, цхьанна а ца оьшу ба1 хьекъа а тарло. Ткъа д1адийнарг т1е даланза дуьсур дац. Вайн дайн кицанаш ду: «Б1аьстенан цхьаьна дийно, 1аьнан бутт кхобу». «Б1аьста хье ца кхихкинчуьн, 1ай яй ца кхехка». Иштта кхин а ду олуш вайнехан: «Мало – хало». Кхин д1а вай цхьаьнакхетар беркате хилийта т1е беана ун-бала д1аайбар а доьхуш, т1ебог1у бала юха тоха, вай, Дадега до1а дойтар ду.

*Дадас до1а до:*

Х1инца Бабин кхункхаш даа шуьне г1ур ду вай, иштта кхин д1а вай той д1ахьур ду ловзарца, хелхарца.

Аллах1 Дала т1аьхье беркате йойла, шуна массарна а Дела реза хилийла!

